C 459/6

Notifika ta’ bidu dwar rieżami tal-miżura ta’ salvagwardja applikabbli għall-importazzjonijiet ta’ ċerti prodotti tal-azzar

(2022/C 459/06)

Fil-31 ta’ Jannar 2019, il-Kummissjoni Ewropea (“il-Kummissjoni”) imponiet miżura definittiva ta’ salvagwardja fuq ċerti prodotti tal-azzar (ir-“Regolament ta’ Salvagwardja Definittiva”) (1). Permezz tar-Regolament (UE) 2021/1029, il-Kummissjoni estendiet il-miżura ta’ salvagwardja tal-azzar sat-30 ta’ Ġunju 2024 (“ir-Regolament ta’ Estensjoni”) (2). Il-prodott taħt rieżami huwa ċerti prodotti tal-azzar. Il-prodott taħt rieżami huwa magħmul minn 26 kategorija ta’ prodotti inklużi fl-Anness ta’ din in-Notifika.

1. Kamp ta’ applikazzjoni tar-rieżami

Il-premessa (85) tar-Regolament ta’ Estensjoni stabbiliet li l-Kummissjoni se twettaq rieżami biex tiddetermina jekk il-miżura ta’ salvagwardja jenħtieġx li tiġi tterminata sat-30 ta’ Ġunju 2023, li hija sena qabel it-tul ta’ żmien attwali. F’konformità mal-impenn tagħha skont ir-Regolament ta’ Estensjoni, l-investigazzjoni ta’ rieżami se tiffoka fuq il-ġbir u l-analiżi ta’ kwalunkwe evidenza u data rilevanti biex jiġi ddeterminat jekk ikunx iġġustifikat li l-miżura tintemm sat-30 ta’ Ġunju 2023. Għal dak l-għan, il-Kummissjoni tqis li huwa meħtieġ li tiġbor ċerta informazzjoni speċifika permezz ta’ kwestjonarji (ara t-Taqsima 2 hawn taħt).

Barra minn hekk, meta tqis li l-Kummissjoni użat data li tappartjeni għas-sena 2021 fl-aħħar rieżami, sabiex taġġorna l-lista ta’ pajjiżi fil-fażi tal-iżvilupp soġġetti għall-miżura, il-Kummissjoni tista’ wkoll tuża dan ir-rieżami biex taġġorna din il-lista fid-dawl tad-data għall-2022.

2. Proċedura

Fid-dawl ta’ dan ta’ hawn fuq, il-Kummissjoni b’dan qed tagħti bidu għal rieżami tal-miżura eżistenti ta’ salvagwardja tal-azzar applikabbli għall-importazzjonijiet ta’ ċerti prodotti tal-azzar, limitata għall-kamp ta’ applikazzjoni speċifikat fil-punt 1.

2.1. Kwestjonarju għall-produtturi tal-Unjoni

Il-produtturi tal-Unjoni huma mitluba jimlew u jippreżentaw il-kwestjonarji, permezz tal-assoċjazzjonijiet tal-Unjoni rispettivi tagħhom fejn xieraq, sat-13 ta’ Jannar 2023.

Mudell tal-kwestjonarju rilevanti huwa disponibbli fuq: https://tron.trade.ec.europa.eu/investigations/case-view?caseId=2645

2.2. Kwestjonarju għall-utenti tal-Unjoni

L-utenti tal-Unjoni huma mitluba jimlew u jippreżentaw il-kwestjonarji, permezz tal-assoċjazzjonijiet tal-Unjoni rispettivi tagħhom fejn xieraq, sat-13 ta’ Jannar 2023.

Mudell tal-kwestjonarju rilevanti huwa disponibbli fuq: https://tron.trade.ec.europa.eu/investigations/case-view?caseId=2645

2.3. Preżentazzjonijiet bil-miktub

Sabiex tinkiseb l-informazzjoni rilevanti kollha meqjusa neċessarja għall-investigazzjoni, il-partijiet interessati huma b’dan mistiedna jesprimu l-opinjonijiet tagħhom, jippreżentaw informazzjoni u jipprovdu evidenza ta’ sostenn lill-Kummissjoni. Din l-informazzjoni u l-evidenza ta’ sostenn iridu jaslu għand il-Kummissjoni sat-13 ta’ Jannar 2023.

2.4. Possibbiltà għal kummenti dwar il-preżentazzjonijiet ta’ partijiet oħra

Sabiex jiġu ggarantiti d-drittijiet tad-difiża, jenħtieġ li l-partijiet interessati jkollhom il-possibbiltà għal kummenti dwar l-informazzjoni ppreżentata minn partijiet interessati oħra. Meta jagħmlu dan, il-partijiet interessati jistgħu jindirizzaw biss il-kwistjonijiet imqajma fil-preżentazzjonijiet tal-partijiet interessati l-oħra u ma jistgħux iqajmu kwistjonijiet ġodda.

Tali kummenti jridu jaslu għand il-Kummissjoni fi żmien sebat ijiem minn meta l-preżentazzjonijiet imsemmija fil-paragrafu 2.3. isiru disponibbli għall-ispezzjoni mill-partijiet interessati. Il-Kummissjoni tista’ wkoll toħroġ struzzjonijiet speċifiċi dwar l-istruttura tal-konfutazzjonijiet fi stadju aktar tard fil-proċediment. F’każ bħal dan, il-Kummissjoni tinforma lill-partijiet interessati b’dan permezz ta’ Nota fil-fajl fit-Tron.

L-aċċess għall-fajl disponibbli għall-ispezzjoni mill-partijiet interessati jsir permezz ta’ Tron.tdi fl-indirizz li ġej: https://tron.trade.ec.europa.eu/tron/TDI. Segwi l-istruzzjonijiet f’dik il-paġna biex tikseb aċċess.

Il-perjodu ta’ żmien deskritt huwa mingħajr preġudizzju għad-dritt tal-Kummissjoni li titlob informazzjoni addizzjonali mill-partijiet interessati f’każijiet debitament ġustifikati.

Minħabba l-ħtieġa li r-rieżami jitlesta f’perjodu ta’ żmien qasir – ara t-Taqsima 6 aktar ’l isfel – u l-fatt li l-partijiet interessati se jingħataw il-possibbiltà għal kummenti dwar il-preżentazzjonijiet ta’ partijiet oħra, li se jiżgura opportunitajiet suffiċjenti biex jiddefendu l-interessi tagħhom, il-Kummissjoni mhijiex se torganizza seduti ta’ smigħ għall-fini ta’ din l-investigazzjoni, sakemm ma jkunx hemm ċirkostanzi ta’ eċċezzjoni li jeżiġu dan.

2.5. Preżentazzjoni ta’ informazzjoni u estensjoni għal limiti ta’ żmien speċifikati f’din in-Notifika

Bħala regola, il-partijiet interessati jistgħu jippreżentaw biss informazzjoni fil-perjodi ta’ żmien speċifikati f’din in-Notifika. Kwalunkwe estensjoni tal-limiti ta’ żmien previsti f’din in-Notifika tista’ tintalab biss f’ċirkostanzi eċċezzjonali u tingħata biss jekk tkun debitament iġġustifikata. L-estensjonijiet eċċezzjonali debitament iġġustifikati tal-iskadenza għall-preżentazzjoni normalment ikunu limitati għal tlett ijiem addizzjonali.

Il-partijiet interessati huma mitluba biex ma jipprovdux informazzjoni ulterjuri barra mill-perjodi stabbiliti f’din in-Notifika jew fi kwalunkwe komunikazzjoni oħra mibgħuta mill-Kummissjoni. Sabiex tiġi konkluża kif xieraq l-investigazzjoni fil-ħin, kwalunkwe preżentazzjoni, konfutazzjoni jew dokument ieħor bil-miktub li ma jirrispettax l-iskadenzi speċifikati mill-Kummissjoni jista’ jiġi injorat.

2.6. Struzzjonijiet biex isiru preżentazzjonijiet bil-miktub u korrispondenza

L-informazzjoni mibgħuta lill-Kummissjoni għall-fini ta’ proċediment tad-difiża tal-kummerċ għandha tkun ħielsa mid-drittijiet tal-awtur. Il-partijiet interessati, qabel ma jippreżentaw lill-Kummissjoni informazzjoni u/jew data soġġetta għad-drittijiet tal-awtur ta’ terzi persuni, iridu jitolbu permess speċifiku lid-detentur tad-drittijiet li jippermetti b’mod espliċitu li l-Kummissjoni a) tuża l-informazzjoni u d-data għall-iskop ta’ dan il-proċediment tad-difiża tal-kummerċ u b) tipprovdi l-informazzjoni u/jew id-data lill-partijiet interessati f’din l-investigazzjoni f’għamla li tippermettilhom jeżerċitaw id-drittijiet tad-difiża tagħhom.

Il-preżentazzjonijiet bil-miktub kollha pprovduti mill-partijiet interessati li għalihom jintalab trattament kunfidenzjali għandhom jiġu mmarkati “Limited” (Ristretti) (3). Il-partijiet li jippreżentaw informazzjoni matul din l-investigazzjoni huma mistiedna jagħtu raġuni għat-talba tagħhom għal trattament kunfidenzjali.

Il-partijiet li jipprovdu informazzjoni “Limited” (Ristretta) huma meħtieġa jipprovdu sommarji mhux kunfidenzjali tagħha skont l-Artikolu 8 tar-Regolament tal-UE 2015/478 (4) u l-Artikolu 5 tar-Regolament tal-UE 2015/755 (5), li jiġu mmarkati “For inspection by interested parties” (Għall-ispezzjoni mill-partijiet interessati). Dawk is-sommarji jenħtieġ li jkunu dettaljati biżżejjed biex jippermettu fehim raġonevoli tas-sustanza tal-informazzjoni ppreżentata b’mod kunfidenzjali u jridu jaslu għand il-Kummissjoni fl-istess ħin tal-verżjoni “Limited” (Ristretta).

Jekk parti li tipprovdi informazzjoni kunfidenzjali tonqos milli tagħti raġuni tajba għat-talba għat-trattament kunfidenzjali jew ma tipprovdix sommarju mhux kunfidenzjali tagħha fil-format u l-kwalità mitluba, il-Kummissjoni tista’ tinjora tali informazzjoni.

Il-partijiet interessati huma mħeġġa ħafna biex jagħmlu l-preżentazzjonijiet u t-talbiet bil-miktub kollha permezz ta’ TRON.tdi (https://tron.trade.ec.europa.eu/tron/TDI), inklużi prokuri skenjati fejn xieraq.

Meta jużaw TRON.tdi jew il-posta elettronika, il-partijiet interessati jesprimu l-qbil tagħhom mar-regoli applikabbli għas-sottomissjonijiet elettroniċi li jinsabu fid-dokument “CORRESPONDENCE WITH THE EUROPEAN COMMISSION IN TRADE DEFENCE CASES” (Korrispondenza mal-Kummissjoni Ewropea f’każijiet ta’ difiża tal-kummerċ) ippubblikat fis-sit web tad-Direttorat Ġenerali għall-Kummerċ: http://trade.ec.europa.eu/doclib/docs/2011/june/tradoc_148003.pdf.

Il-partijiet interessati jridu jindikaw isimhom, l-indirizz, in-numru tat-telefown u indirizz tal-posta elettronika validu u jenħtieġ li jiżguraw li l-indirizz elettroniku pprovdut ikun indirizz elettroniku tan-negozju uffiċjali li jiffunzjona u li jiġi ċċekkjat kuljum. Ladarba jiġu pprovduti d-dettalji ta’ kuntatt, il-Kummissjoni tikkomunika mal-partijiet interessati permezz ta’ TRON.tdi jew tal-posta elettronika biss, dment li ma jitolbux espliċitament li jirċievu d-dokumenti kollha mingħand il-Kummissjoni b’mezz ieħor ta’ komunikazzjoni jew sakemm in-natura tad-dokument li jrid jintbagħat ma tkunx teħtieġ l-użu tal-posta rreġistrata. Għal aktar regoli u informazzjoni dwar il-korrispondenza mal-Kummissjoni inkluż il-prinċipji li japplikaw għall-preżentazzjonijiet permezz ta’ TRON.tdi, il-partijiet interessati jenħtieġ li jikkonsultaw l-istruzzjonijiet tal-komunikazzjoni mal-partijiet interessati msemmija hawn fuq.

L-indirizz tal-Kummissjoni għall-korrispondenza:

Il-Kummissjoni Ewropea Id-Direttorat Ġenerali għall-Kummerċ Id-Direttorat G, l-Unità G5 Uffiċċju: CHAR 03/66 1049 Bruxelles/Brussel BELGIQUE/BELGIË

TRON.tdi: https://webgate.ec.europa.eu/tron/tdi

Indirizz elettroniku: TRADE-SAFE009-REVIEW@ec.europa.eu

2.7. Estensjoni awtomatika tal-istatus tal-partijiet interessati

Bħal fl-investigazzjonijiet ta’ rieżami preċedenti, il-Kummissjoni ddeċidiet li testendi awtomatikament l-istatus tal-partijiet interessati għal dawk il-partijiet kollha li ppreżentaw ruħhom u li ġew irreġistrati kif dovut f’xi punt matul il-proċediment li nbeda fit-23 ta’ Marzu 2018. Għalhekk, dawn il-partijiet ma għandhomx għalfejn jagħmlu talba addizzjonali, peress li l-aċċess tagħhom għal TRON se jingħata awtomatikament.

Min-naħa l-oħra, kwalunkwe parti li qabel ma kinitx irreġistrata f’TRON bħala parti interessata fil-proċediment ta’ salvagwardja, u li tixtieq tieħu sehem f’din l-investigazzjoni, hija mistiedna tirreġistra bħala parti interessata skont l-istruzzjonijiet fit-Taqsima 2.6 hawn fuq.

Il-Kummissjoni tfakkar li kumpanija, assoċjazzjoni tal-industrija, gvern ta’ pajjiż terz, eċċ li għadhom mhumiex parti mid-direttorju tal-każ, u għalhekk mhumiex parti interessata fil-każ, se jakkwistaw id-drittijiet proċedurali assoċjati ma’ din l-investigazzjoni ta’ rieżami biss mill-mument li jkunu rreġistraw kif dovut bħala parti interessata f’konformità mal-istruzzjonijiet tat-Taqsima 2.6 hawn fuq.

Il-Kummissjoni tfakkar ukoll li dawk il-partijiet interessati rrappreżentati minn ditti legali jew rappreżentanti esterni oħra, se jkollhom jipprovdu prokura aġġornata għal din l-investigazzjoni.

3. Skeda tar-rieżami

Il-Kummissjoni se tikkonkludi l-investigazzjoni ta’ rieżami sat-30 ta’ Ġunju 2023.

4. Nuqqas ta’ kooperazzjoni

F’każijiet fejn xi parti interessata ma tipprovdix l-informazzjoni meħtieġa li tkun setgħet intalbet mill-Kummissjoni fil-limiti ta’ żmien, jew tfixkel l-investigazzjoni b’mod sinifikanti, jistgħu jiġu stabbiliti konstatazzjonijiet abbażi tal-fatti disponibbli, f’konformità mal-Artikolu 5 tar-Regolament (UE) 2015/478 u l-Artikolu 3 tar-Regolament (UE) 2015/755. Fejn jinstab li xi parti interessata tkun tat informazzjoni falza jew qarrieqa, l-informazzjoni tista’ tiġi injorata u jkunu jistgħu jintużaw il-fatti disponibbli.

5. Uffiċjal tas-Seduta

L-Uffiċjal tas-Seduta jagħmilha ta’ medjatur bejn il-partijiet interessati u s-servizzi ta’ investigazzjoni tal-Kummissjoni. L-Uffiċjal tas-Seduta jirrieżamina t-talbiet għall-aċċess tal-fajl, it-tilwim dwar il-kunfidenzjalità tad-dokumenti, it-talbiet għall-estensjoni tal-limiti taż-żmien u kwalunkwe talba oħra dwar id-difiża tal-partijiet interessati u terzi persuni, li jistgħu jinqalgħu matul il-proċediment.

Il-partijiet interessati jistgħu jitolbu intervent mill-Uffiċjal tas-Seduta. Fil-prinċipju, dawn l-interventi għandhom ikunu limitati għall-kwistjonijiet li jinqalgħu matul il-proċediment ta’ rieżami attwali.

Jenħtieġ li t-talba għal intervent tal-Uffiċjal tas-Seduta ssir bil-miktub u jenħtieġ li tispeċifika r-raġunijiet għat-talba. Il-partijiet interessati huma mistiedna jsegwu l-perjodi ta’ żmien stabbiliti fit-Taqsima 2.3 sat-Taqsima 2.5 ta’ din in-Notifika għal talbiet ta’ intervent lill-Uffiċjal tas-Seduta. Meta talbiet bħal dawn jiġu ppreżentati barra l-perjodi ta’ żmien rilevanti, l-Uffiċjal tas-Seduta jista’ jeżamina wkoll ir-raġunijiet għalfejn tali talbiet saru daqshekk tard, filwaqt li jqis kif dovut l-interessi tal-amministrazzjoni tajba u t-tlestija tal-investigazzjoni fil-ħin.

Għal aktar informazzjoni u għad-dettalji ta’ kuntatt, il-partijiet interessati jistgħu jikkonsultaw il-paġni web tal-Uffiċjal tas-Seduta fis-sit web tad-DĠ Kummerċ: http://ec.europa.eu/trade/trade-policy-and-you/contacts/hearing-officer/.

6. Ipproċessar ta’ data personali

Kwalunkwe data personali li tinġabar f’din l-investigazzjoni se tiġi trattata f’konformità mar-Regolament (UE) 2018/1725 tal-Parlament Ewropew u tal-Kunsill (6).

Avviż dwar il-protezzjoni tad-data li tinforma lill-individwi kollha dwar l-ipproċessar tad-data personali fil-qafas tal-attivitajiet tad-difiża tal-kummerċ tal-Kummissjoni huwa disponibbli fis-sit web tad-DĠ Kummerċ: http://trade.ec.europa.eu/doclib/html/157639.htm

(1) Ir-Regolament ta’ Implimentazzjoni tal-Kummissjoni (UE) 2019/159 tal-31 ta’ Jannar 2019 li jimponi miżuri definittivi ta’ salvagwardja kontra l-importazzjonijiet ta’ ċerti prodotti tal-azzar (ĠU L 31, 1.2.2019, p. 27).

(2) Ir-Regolament ta’ Implimentazzjoni tal-Kummissjoni (UE) 2021/1029 tal-24 ta’ Ġunju 2021 li jemenda r-Regolament ta’ Implimentazzjoni tal-Kummissjoni (UE) 2019/159 biex jestendi l-miżura ta’ salvagwardja fuq l-importazzjonijiet ta’ ċerti prodotti tal-azzar (ĠU L 225, 25.6.2021, p. 1).

(3) Dokument “Limited” (Ristrett) huwa dokument li jitqies kunfidenzjali skont l-Artikolu 8 tar-Regolament (UE) 2015/478, l-Artikolu 5 tar-Regolament (UE) 2015/755 u l-Artikolu 3.2 tal-Ftehim tad-WTO dwar is-Salvagwardji. Huwa wkoll dokument protett skont l-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill (ĠU L 145, 31.5.2001, p. 43).

(4) ĠU L 83, 27.3.2015, p. 16.

(5) ĠU L 123, 19.5.2015, p. 33.

(6) Ir-Regolament (UE) 2018/1725 tal-Parlament Ewropew u tal-Kunsill tat-23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE, ĠU L295, 21.11.2018, p.39.